Her jubler den ukjente «nordmannen» for etappeseier
Svein Tuft er en av Tour-ens trofaste slitere. En av dem som sjelden stjeler overskriftene. Ei heller i Norge - hvor TV 2-seerne følger de norske håpene Alexander Kristoff, Edvald Boasson Hagen og Lars Petter Nordhaug på 10. etappe i dag. VG Direkte:Følg dagens tempoetappe fra kl. 10.15 Tuft sykler for det australske Orica Greenedge-laget, som fikk massiv oppmerksomhet da lagbussen deres satt seg fast under målseilet på Korsika rett før spurten på årets første Tour de France-etappe.Og det er faktisk grunn til å heie litt ekstra på en mann til i feltet: I en alder av 36 år sykler Tuft Tour de France for aller første gang i karrieren. Hjemme i Canada følger foreldrene med. Og de er så norske som noen. Det var bestefar Arne også. Han kom på sjetteplass under femmila i vinter-OL i 1936. For Norge.Svein Tuft møtte VG i den franske badebyen La Baule, der Henning Berg og Erik Mykland var på sin famøse bytur under fotball-VM for 15 år siden. Under et digert tre, med Atlanterhavet brusende i bakgrunnen, snakket kanadieren i en snau time om egen karriere.Faren forlot Norge på 60-tallet. Valget falt på Canada, der han ble gitt jobben som tømmerhugger i bytte mot statsborgerskap to år senere. Svein Tuft besøkte Norge for to år siden. Slektningene holder til i Langhus i Ski kommune. - Det er en av de beste turene faren min og jeg har hatt sammen. Vi besøkte alle slektningene våre, og brukte mye tid med broren hans, som også heter Svein. Det å være mye sammen med dem og høre på historiene deres var spesielt. Tuft regnes som spesialist på tempoetapper - der rytterne sykler enkeltvis. Det er kanskje ikke tilfeldig: Som 18-åring droppet han ut av skolen, og søkte mot villmarken. Han skrapte sammen noen dollar og kjøpte en brukt terrengsykkel. Deretter bygde han en vogn til sykkelen, slik at han kunne ta med seg bagasje - og en 40 kilo tung bestevenn: Hunden Bear. De to la ut på en 1800 kilometer lang tur til Bella Coola - et område i Canada der mange nordmenn hadde bosatt seg.Slik levde han i fire lange år: Fra hånd til munn i villmarken. Tuft tråkket nordover til Alaska, og sørover mot Mexico. Tusenvis av kilometer. Gang på gang.Innimellom dro han hjem for å jobbe en måned, slik at han og hunden hadde økonomi til å reise vekk igjen. Ofte sov de under åpen himmel i 15 minusgrader. Han vet hva det vil si å pine seg selv: Etter å ha levd to uker på flatbrød, vann og poteter, og tråkket i opp mot ti timer hver dag for å komme hjem til Vancouver, var Tuft var så tynn og sliten at en lastebilsjåfør stanset for å tilby ham mat. Orica Greenedge-laget er ferskt i sykkelsammenheng. Årets Tour de France har likevel vært en gedigen opptur for det australske mannskapet. To etappeseirer, samt fire dager i gul trøye - med to ulike ryttere - er mer enn hva Tuft og lagkameratene torde å drømme om. Han er en av de eldste Tour de France-debutantene på en årrekke. Først som 23-åring ble han introdusert for en landeveissykkel. Før sitt første skikkelige ritt sov han i en åker for å spare penger. - Jeg så aldri på sykkel da jeg var ung, jeg drømte aldri om Tour de France. Men det er helt fantastisk å være her. Og den første uken i Tour de France har vært over all forventning for laget, sier Tuft, som syklet OL for Canada i 2008. Han ser frem til dagens etappe der individuell tempo venter i Tour-en. Og kanskje endelig litt norsk jubel. PS! VG snakket mandag med onkel Svein Tuft, som kan forsikre om at familien følger med på Tour de France. - Vi er veldig spente foran onsdagens tempoetappe, sier en stolt Svein Tuft i Langhus.
Her jubler kanadiske Svein Tuft (36) for etappeseier i Tour de France i forrige uke. Det skjedde 77 år etter at bestefar og langrennsløper Arne gikk femmila i OL - for Norge.